ΑΞΙΟΝ ΕΣΤΙ 

ΤΟ ΔΟΞΑΣΤΙΚΟΝ 

ΑΞΙΟΝ ΕΣΤΙ το φως και η πρώτη
χαραγμένη στην πέτρα ευχή του ανθρώπου
η αλκή μες στο ζώο που οδηγεί τον ήλιo
το φυτό που κελάηδησε και βγήκε η μέρα

H στεριά που βουτά και υψώνει αυχένα
ένα λίθινο άλογο που ιππεύει ο πόντος
οι μικρές κυανές φωνές μυριάδες
η μεγάλη λευκή κεφαλή Ποσειδώνος

ΑΞΙΟΝ ΕΣΤΙ το χέρι της Γοργόνας
που κρατά το τρικάταρτο σα να το σώζει
σα να το κάνει τάμα στους ανέμους
σα να λέει να τ' αφήσει και πάλι όχι

Ο μικρός ερωδιός της εκκλησίας
η εννιά το πρωί σαν περγαμόντο
ένα βότσαλο άπεφθο μέσα στο βάθος
τ' ουρανού του γλαυκού φυτείες και στέγες

ΟΙ ΣΗΜΑΝΤΟΡΕΣ ΑΝΕΜΟΙ που ιερουργούνε
που σηκώνουν το πέλαγος σα Θεοτόκο
που φυσούν και ανάβουνε τα πορτοκάλια
που σφυρίζουν στα όρη κι έρχονται

Οι αγένειοι δόκιμοι της τρικυμίας
οι δρομείς που διάνυσαν τα ουράνια μίλια
οι Ερμηδες με το μυτερό σκιάδι
και του μαύρου καπνού το κηρύκειο

Ο Μαΐστρος, ο Λεβάντες, ο Γαρμπής 
ο Πουνέντες, ο Γραίγος, ο Σιρόκος 
η Τραμουντάνα, η Όστρια

ΑΞΙΟΝ ΕΣΤΙ το ξύλινο τραπέζι 
το κρασί το ξανθό με την κηλίδα του ήλιου 
του νερού τα παιχνίδια στο ταβάνι 
στη γωνιά το φυλλόδεντρο που εφημερεύει

Οι λιθιές και τα κύματα χέρι με χέρι 
μια πατούσα που σύναξε σοφία στην άμμο 
ένας τζίτζικας που έπεισε χιλιάδες άλλους 
η συνείδηση πάμφωτη σαν καλοκαίρι

ΑΞΙΟΝ ΕΣΤΙ το κάμα που κλωσάει 
στο γιοφύρι από κάτω τα ωραία κοτρόνια 
τα σκατά των παιδιών με την πράσινη μύγα 
ένα πέλαγος βράζοντας και δίχως τέλος

Οι δεκάξι νομάτοι που τραβούν την τράτα 
ο ακάθιστος γλάρος ο αργοπλεύστης 
οι φωνές οι αδέσποτες της ερημίας 
ενός ίσκιου το πέρασμα μέσα στον τοίχο

ΤΑ ΝΗΣΙΑ με το μίνιο και με το φούμο 
τα νησιά με το σπόνδυλο κάποιανου Δία 
τα νησιά με τους έρημους ταρσανάδες 
τα νησιά με τα πόσιμα γαλάζια ηφαίστεια

Στο μελτέμι τα ορτσάροντας με κόντρα-φλόκο 
Στο γαρμπή τ' αρμενίζοντας πόντζα-λαμπάντα 
έως όλο το μάκρος τους τ' αφρισμένα 
με λιτρίδια μαβιά και με ηλιοτρόπια

Η Σίφνος, η Αμοργός, η Αλόννησος 
η Θάσος, η Iθάκη, η Σαντορίνη 
η Κως, η Ίος, η Σίκινος

ΑΞΙΟΝ ΕΣΤΙ στο πέτρινο πεζούλι 
αντίκρυ του πελάγους η Μυρτώ να στέκει 
σαν ωραίο οκτώ ή σαν κανάτι 
με την ψάθα του ήλιου στο ένα χέρι

Το πορώδες και άσπρο μεσημέρι 
ένα πούπουλο ύπνου που ανεβαίνει 
το σβησμένο χρυσάφι μες στους πυλώνες 
και το κόκκινο άλογο που δραπετεύει

Του κορμού του αρχαίου του δέντρου η Ήρα 
ο δαφνώνας ο απέραντος ο φωτοφάγος 
ένα σπίτι σαν άγκυρα κάτω στο βάθος 
η Κυρά-Πηνελόπη με την ηλακάτη

Της αντίπερα όχθης των πουλιών ο βόσπορος 
ένα κίτρο απ' όπου ο ουρανός εχύθηκε 
η γλαυκή ακοή μισή κάτω απ'το πέλαγος 
μακροσύσκιοι ψίθυροι νυμφών και σφένταμων

ΑΞΙΟΝ ΕΣΤΙ εορτάζοντας τη μνήμη 
των αγίων Κηρύκου και Ιουλίτης 
ένα θαύμα να καίει στους ουρανούς τ' αλώνια 
ιερείς και πουλιά να τραγουδούν το χαίρε:

ΧΑΙΡΕ η Καιομένη και χαίρε η Χλωρή 
Χαίρε η Αμεταμέλητη με το πρωραίο σπαθί

Χαίρε η που πατείς και τα σημάδια σβήνονται 
Χαίρε η που ξυπνάς και τα θαύματα γίνονται

Χαίρε του παραδείσου των βυθών η Αγρία 
Χαίρε της ερημίας των νησιών η Αγία

Χαίρε η Ονειροτόκος χαίρε η Πελαγινή
Χαίρε η Αγκυροφόρος και η Πενταστέρινη

Χαίρε με τα λυτά μαλλιά η χρυσίζοντας τον άνεμο 
Χαίρε με την ωραία λαλιά η δαμάζοντας το δαίμονα

Χαίρε που καταρτίζεις τα Μηναία των κήπων 
Χαίρε που αρμόζεις τη ζώνη του Οφιούχου

Χαίρε η ακριβοσπάθιστη και σεμνή 
Χαίρε η προφητικιά και δαιδαλική


ΑΞΙΟΝ ΕΣΤΙ το χώμα που ανεβάζει 
μιαν οσμή κεραυνού σαν από θειάφι 
του βουνού ο πυθμένας όπου θάλλουν 
οι νεκροί άνθη της αύριον

Ο χωρίς δισταγμούς ένστικτος νόμος 
ο σφυγμός ο ταχύς παίκτης του βίου 
ο αιμάτινος θρόμβος ο σωσίας του ήλιου 
κι ο κισσός ο άλτης των χειμώνων

ΑΞΙΟΝ ΕΣΤΙ το ρόπτρο-σκαραβαίος 
το παράτολμο δόντι μες στο ψύχος του ήλιου 
ο Απρίλης που ένιωσε ν' αλλάζει φύλο 
της πηγής το μπουμπούκι ό,τι που ανοίγει

Το χειράμαξο γέρνοντας με το 'να πλάι 
μια χρυσόμυγα που άναψε φωτιά στο μέλλον 
του νερού η αόρατη αορτή που πάλλει 
και γι' αυτό ζωντανή κρατά η γαρδένια

ΤΑ ΛΟΥΛΟΥΔΙΑ τα οικόσιτα της Nοσταλγίας 
τα λουλούδια τα νήπια της βροχής που τρέμουν 
τα μικρά και τετράποδα στο μονοπάτι 
τ' αψηλά στους ήλιους και τα ρεμβοκίνητα

Τα σεμνά με την κόκκινη αρρεβώνα 
τα κομπάζοντας έφιππα μες στους λειμώνες 
τα σε καθαρό ουρανό εργασμένα 
τα στοχαστικά και τα χιμαιροποίκιλτα

Το Κρίνο, το Τριαντάφυλλο, το Γιασεμί 
ο Μενεξές, η Πασχαλιά, ο Υάκινθος 
το Γιούλι, το Ζαμπάκι, το Αστρολούλουδο

ΑΞΙOΝ ΕΣΤΙ το σύννεφο στη χλόη 
στο βρεμένο αστράγαλο το φρτ της σαύρας 
το βαθύ της Μνησαρέτης βλέμμα 
που δεν είναι αρνιού και άφεση δίνει

Της καμπάνας ο άνεμος ο χρυσεγέρτης 
ο ιππέας που πάει ν' αναληφτεί στη δύση 
και ο άλλος ιππέας ο νοητός που πάει 
της φθοράς τον καιρό ν' ανασκολοπίσει

Μιας νυχτός Ιουνίου η νηνεμία 
γιασεμιά και φουστάνια στο περιβόλι 
το ζωάκι των άστρων που ανεβαίνει 
της χαράς η στιγμή λίγο πριν κλάψει


Ένας κόμπος ψυχής κι ούτε πια λέξη 
σαν παράθυρο άδειο η Αρετούσα 
και ο έρωτας έλθοντ' εξ' οράνω
πορφυρίαν περθέμενον χλάμυν

Τ Α ΚΟΡΙΤΣΙΑ η πόα της ουτοπίας 
τα κορίτσια οι παραπλανημένες Πλειάδες 
τα κορίτσια τ' Αγγεία των Μυστηρίων 
τα γεμάτα ως πάνω και τ' απύθμενα

Τα στυφά στο σκοτάδι και όμως θαύμα 
τα γραμμένα στο φως και όμως μαυρίλα 
τα στραμμένα επάνω τους όπως οι φάροι 
τα ηλιοβόρα και τα σεληνοβάμονα

Η Έρση, η Μυρτώ, η Μαρίνα 
η Ελένη, η Ρωξάνη, η Φωτεινή 
η Άννα, η Αλεξάνδρα, η Κύνθια

Των ψιθύρων η επώαση μες στα κοχύλια 
μια χαμένη σαν όνειρο: η Αριγνώτα 
ένα φως μακρινό που λέει: κοιμήσου 
σαστισμένα φιλιά σαν πλήθος δέντρα

Το λιγάκι πουκάμισο που τρώει ο αέρας 
το χνουδάκι το χλόινο πάνω στην κνήμη 
του αιδοίου το μενεξεδένιο αλάτι 
και το κρύο νερό της Πανσελήνου

ΑΞΙΟΝ ΕΣΤΙ το μακρινό τραγούδι 
ο μυχός της Ελένης με το κυματάκι 
τα φραγκόσυκα φέγγοντας μες στη μασχάλη 
ερειπιώνες του μέλλοντος και της αράχνης

Τα νυχτέρια τ' ατέλειωτα μέσα στα σπλάχνα 
το ρολόι το άυπνο που δε φελάει 
ένα μαύρο κρεβάτι που όλο πλέει 
στα τραχιά τα παράλια του Γαλαξία

ΤΑ ΚΑΡΑΒΙΑ τα όρθια με το μαύρο πόδι 
τα καράβια οι αίγες των Υπερβορείων 
τα καράβια οι πεσσοί του Πολικού και του Ύπνου 
τα καράβια οι Nικοθόες κι οι Εύαδνες

Τα γεμάτα βοριάδες και φουντούκι του Όρους 
τα μυρίζοντας μούργα και χαρούπι αρχαίο 
τα γραμμένα στη μάσκα τους καθώς οι Αγίοι
τα την ίδια στιγμή λοξά και ακίνητα

Η Αγγέλικα, ο Πολικός, οι Τρεις Ιεράρχαι 
Ο Ατρόμητος, η Αλκυώv, η Nαυκρατούσα 
το Μαράκι, το Έχει ο Θεός, η Ευαγγελίστρια

ΑΞΙΟΝ ΕΣΤΙ το κύμα που αγριεύει 
και σηκώνεται πέντε οργιές επάνω 
τα χυμένα μαλλιά στο όρνεο που γυρίζει 
και χτυπιέται στα τζάμια με την καταιγίδα

Η Μαρίνα καθώς προτού να υπάρξει 
με του σκύλου το καύκαλο και τα δαιμόνια 
η Μαρίνα το κέρας της Σελήνης 
η Μαρίνα ο χαλασμός του κόσμου

Τα μουράγια ξεσκέπαστα στη σοροκάδα 
ο παπάς των νεφών που αλλάζει γνώμη 
τα καημένα τα σπίτια που το ένα στο άλλο 
ακουμπούνε γλυκά και αποκοιμιούνται

Της μικρής βροχής το λυπημένο πρόσωπο 
η παρθένα ελιά το λόφο ανηφορίζοντας 
ούτε μία φωνή στα κουρασμένα σύννεφα 
της πολίχνης το σαλιγκαράκι που έσπασε

ΑΞΙΟΝ ΕΣΤΙ ο πικρός και ο μόνος 
ο από πριν χαμένος εσύ να 'σαι 
Ποιητής που δουλεύει το μαχαίρι 
στο ανεξίτηλο τρίτο του χέρι:

ΟΤΙ ΑΥΤΟΣ ο Θάνατος και αυτός η Zωή
Αυτός το Απρόβλεπτο και αυτός οι Θεσμοί

Αυτός η ευθεία του φυτού η το σώμα τέμνοντας 
Αυτός η εστία του φακού η το πνεύμα καίγοντας

Αυτός η δίψα η μετά την κρήνη 
Αυτός ο πόλεμος ο μετά την ειρήνη

Αυτός ο θεωρός των κυμάτων ο Ίων 
Αυτός ο Πυγμαλίων πυρός και τεράτων

Αυτός η θρυαλλίδα που από τα χείλη ανάβει 
Αυτός η αόρατη σήραγγα που υπερκερά τον Άδη

Αυτός ο Ληστής της ηδονής που δε σταυρώνεται 
Αυτός ο Όφις που με το Στάχυ ενώνεται

Αυτός το σκότος και αυτός η όμορφη αφροσύνη 
Aυτός των όμβρων του φωτός η εαροσύνη


ΑΞΙΟΝ ΕΣΤΙ το γύρισμα του λύκου 
στο ρύγχος του ανθρώπου και αυτό στου αγγέλου 
τα εννέα σκαλιά που ανέβηκε ο Πλωτίνος 
το χάσμα του σεισμού που εγιόμισε άνθη

Το λιγάκι που αγγίζοντας αφήνει ο γλάρος 
και φωτίζει τα βότσαλα σαν αθωότης 
η γραμμή που χαράζεται μες στην ψυχή σου 
και το πένθος μηνά του Παραδείσου

ΑΞΙΟΝ ΕΣΤΙ το πριν της οπτασίας 
αχερουσιο σάλπισμα και πύρινη ώχρα 
το καιούμενο ποίημα και ηχείο θανάτου 
οι δορύαιχμες λέξεις και αυτοκτόνες

Το ενδόμυχο φως που ασπρογαλιάζει 
κατ' εικόνα και ομοίωση του απείρου 
τα χωρίς εκμαγείο βουνά που βγάζουν 
απαράλλαχτες όψεις του αιωνίου

ΤΑ ΒΟΥΝΑ με την οίηση των ερειπίων 
το βουνά τα βαρύθυμα, τα μαστοφόρα 
τα βουνά τα σαν ύφαλα μιας οπτασίας 
τα κλεισμένα ολούθε και τα σαραντάπορα

Τα γεμάτα ψιλόβροχο σαν μοναστήρια 
τα χωμένα στο πούσι των προβάτων 
τα ήρεμα πηγαίνοντας καθώς βουκόλοι 
με το μαύρο ζιμπούνι και με το πανωμάντιλο

Η Πίνδος, η Ροδόπη, ο Παρνασσός 
ο Όλυμπος, ο Τυμφρηστός, ο Ταΰγετος 
η Δίρφυς, ο Άθως, ο Αίνος

ΑΞΙΟΝ ΕΣΤΙ το διάσελο που ανοίγει 
αιωνίου γαλάζιου οδό στα νέφη 
μια φωνή που παράπεσε μες στην κοιλάδα 
μια ηχώ που σαν βάλσαμο την ήπιε η μέρα

Των βοδιών η προσπάθεια που σέρνουν 
τους βαριούς ελαιώνες προς τη δύση 
ο καπνός ο ατάραχος που πάει 
των ανθρώπων τα έργα να διαλύσει

ΑΞΙΟΝ ΕΣΤΙ το πέρασμα του λύχνου 
το γεμάτο χαλάσματα και μαύρους ίσκιους 
η σελίδα που γράφτηκε κάτω απ' το χώμα 
το τραγούδι που είπε η Λυγερή στον Άδη


Τα ξυλόγλυπτα τέρατα πάνω στο τέμπλο 
οι αρχαίες οι λεύκες οι ιχθυοφόρες 
οι εράσμιες Κόρες με το πέτρινο χέρι 
ο λαιμός της Ελένης ωσάν παραλία

Τ' ΑΣΤΕΡΟΕΝΤΑ δέντρα με την ευδοκία 
η παρασημαντική ενός άλλου κόσμου 
η παλιά δοξασία ότι πάντα υπάρχει 
το πολύ σιμά και όμως αόρατο

Η σκιά που τα γέρνει με το πλάι στο χώμα 
ένα κάτι του κίτρινου στη θύμησή τους 
η αρχαία τους όρχηση πάνω απ' τους τάφους 
η σοφία τους η αδιατίμητη

Η Ελιά, η Ροδιά, η Ροδακινιά 
το Πεύκο, η Λεύκα, ο Πλάτανος 
ο Δρυς, η Οξιά, το Κυπαρίσσι

ΑΞΙΟΝ ΕΣΤΙ το αναίτιο δάκρυ 
ανατέλλοντας αργά στα ωραία μάτια 
των παιδιών που κρατιούνται χέρι-χέρι 
των παιδιών που κοιτάζουνται και δε μιλιούνται

Των ερώτων το τραύλισμα πάνω στα βράχια 
ένας φάρος που εκτόνωσεν αιώνων θλίψη 
το τριζόνι το επίμονο καθώς η τύψη 
και το μάλλινο έρημο μέσα στ' αγιάζι

Ο στυφός μες στα δόντια επίορκος δυόσμος 
δύο χείλη που αδύνατο να στέρξουν - και όμως 
το "αντίο" στα τσίνορα που λίγο λάμπει 
και μετά ο για πάντοτε θολός κόσμος

Το αργό και βαρύ των καταιγίδων όργανο 
στην καταστραμμένη του φωνή ο Ηράκλειτος 
των φονιάδων η άλλη πλευρά η αθέατη 
το μικρό "γιατί", που έμεινε αναπάντητο

ΑΞΙΟΝ ΕΣΤΙ το χέρι που επιστρέφει 
από φόνο φριχτόν και τώρα ξέρει 
ποιος αλήθεια ο κόσμος που υπερέχει 
ποιο το "νυν" και ποιο το "αιέν " του κόσμου:

ΝΥΝ το αγρίμι της μυρτιάς Νυν η κραυγή του Μάη 
ΑΙΕΝ η άκρα συνείδηση Αιέν η πλησιφάη

Νυν Νυν η παραίσθηση και του ύπνου η μιμική 
Αιέν αιέν ο λόγος και η Τρόπις η αστρική

Νυν των λεπιδοπτέρων το νέφος το κινούμενο 
Αιέν των μυστηρίων το φως το περιιπτάμενο

Νυν το Περίβλημα της Γης και η Εξουσία
Αιέν η βρώση της Ψυχής και η πεμπτουσία

Νυν της Σελήνης το μελάγχρωμα το ανίατο 
Αιέν το χρυσοκύανο του Γαλαξία σελάγισμα

Νυν των λαών το αμάλγαμα και ο μαύρος Αριθμός
Αιέν της Δίκης το άγαλμα και ο μέγας Οφθαλμός

Νυν η ταπείνωση των Θεών Νυν η σποδος του Ανθρώπου 
Νυν Νυν το μηδέν

και Αιέν ο κόσμος ο μικρός, ο Μέγας!

